पाएं अपने शहर की ताज़ा ख़बरें और फ्री ई-पेपरडाउनलोड करें
नई दिल्ली राजधानी में दक्षिणी दिल्ली की विधानसभा सीटों में जेंडर रेश्यो सबसे खराब है। तुगलकाबाद, संगम विहार, ओखला, छतरपुर व बदरपुर - इन पांच विधानसभा क्षेत्रों में प्रति एक हजार पुरुष मतदाता पर महिला मतदाताओं की संख्या 640 से 708 के बीच है।
दिल्ली मुख्य चुनाव अधिकारी कार्यालय को मतदाता सूची के विश्लेषण से यह पता चला है। सीईओ विजय देव ने कहा कि चुनाव आयोग की तरफ से निर्देश मिले हैं कि मतदाता सूची की समीक्षा करके इसमें जेंडर रेश्यो को वास्ताविक आबादी के जेंडर रेश्यो के आसपास किया जाए। इस सिलसिले में सबसे खराब जेंडर रेश्यो वाले विधानसभा सीटों व उनके पाट्र्स की पहचान कर वहां महिलाओं के लिए स्पेशल कैंप लगाने का फैसला किया गया है।
तुगलकाबाद के कुछ पार्ट में तो जेंडर रेश्यो महज 375 से 414 के बीच है। संगम विहार में सबसे नीचे के पांच बूथों पर 499 से 557 के बीच है। ओखला के बूथ पर सबसे कम प्रति हजार पुरुष मतदाताओं पर महज 330 महिलाएं हैं। छतरपुर में सबसे कम जेंडर रेश्यो वाले पांच बूथों पर यह आंकड़ा 381 से 507 के बीच है। बदरपुर में न्यूनतम महिला मतदाताओं वाले पांच बूथों पर संख्या 550 से 576 के बीच है।
विधानसभा क्षेत्र महिलाएं
तुगलकाबाद 640
संगम विहार 668
ओखला 671
छतरपुर 700
बदरपुर 708 (प्रति हजार पुरुष)
यूपी की चार व हरियाणा की आठ सीटों की सूची छान रहा है दिल्ली
मतदाता सूची में दोहरे नामों की पड़ताल के लिए दिल्ली चुनाव कार्यालय उत्तर प्रदेश की सीमावर्ती चार विधानसभा सीटों और हरियाणा की आठ विधानसभा सीटों की मतदाता सूची की छानबीन कर रही है। सीईओ ने बताया कि ओखला, त्रिलोकपुरी, कोंडली, पटपडग़ंज, विश्वासनगर, शाहदरा, सीमापुरी, गोकुलपुर, मुस्तफाबाद व करावल नगर की मतदाता सूची में आशंका है कि सीमा पार उत्तर प्रदेश की नोएडा, साहिबाबाद, बागपत और लोनी सीट के निवासियों ने दोहरे कार्ड बनवा रखे हैं।
यहां करीब ३४५०० ऐसे नाम संभावित हैं। वहीं उत्तर पश्चिमी जिले की नरेला, बवाना व मुंडका सीट और दक्षिण पश्चिम जिले की नजफगढ़, मटियाला व बिजवासन सीट में करीब एक लाख ६० हजार मतदाता हरियाणा की मतदाता सूची में भी हैं। इसकी जांच के लिए दिल्ली चुनाव कार्यालय हरियाणा की राय, खरखोडा, बहादुरगढ़, बेरी, बादली, बादशाहपुर व गुडग़ांव सीट की मतदाता सूची खंगाल रहा है।
2 एसडीएम समेत 82 पर कार्रवाई
मतदाता सूची तैयार करने की प्रक्रिया में लापरवाही को चुनाव कार्यालय ने गंभीरता से लेते हुए दो एसडीएम समेत ८२ लोगों पर कार्रवाई की है। नई दिल्ली जिले के एसडीएम जीके सिंह और पूर्वी दिल्ली के एसडीएम रवींद्र को पिछले महीने काम में लापरवाही बरतने पर ड्यूटी से हटा दिया गया। बुराड़ी के एईआरओ रमेश कुमार और तुगलकाबाद की स्कूल प्रिंसिपल शोभा मंडल के खिलाफ एफआईआर दर्ज कराई गई है।
मटिया महल के एईआरओ वीके बत्रा, सदरबाजार के एईआरओ घनशाम, मंगोलपुरी के मंगतराम, पालम के रोहताश कुमार को निलंबित कर दिया गया है। इसके अलावा तीन क्लर्क निलंबित और एक को नौकरी से हटा दिया गया है। तुगलकाबाद के चार बीएलओ, जंगपुरा के छह बीएलओ व मॉडल टाउन के एक बीएलओ के खिलाफ भी एफआईआर दर्ज कराई गई है। ड्यूटी न करने पर बादली के ३० और बिजवासन के २६ बीएलओ को कारण बताओ नोटिस जारी किया गया है।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva awa_Deva hin_Deva hin_Deva awa_Deva awa_Deva bho_Deva mai_Deva bho_Deva mai_Deva awa_Deva hin_Deva hin_Deva hne_Deva hin_Deva hin_Deva zho_Hant eng_Latn